ທ.ນ. ມາ​ກາ​ເຣັດ ແອັດ​ວູດ ແລະເບີ​ນາ​ດິນ ອີ​ວາ​ຣິ​ສ​ໂຕ ​ໄດ້ຮັບ​ລາງວັນ ​ດ້ານວັນ​ນະ​ຄ​ະດີ ບຸກ​ເຄີ ນຳ​ກັນ
ທ່ານນາງ ອີ​ວາ​ຣິ​ສ​ໂຕ​ເປັນ​ຜູ້​ຍິງ​ຊາວ​ຜິວ​ດຳ​ຄົນ​ທຳ​ອິດ​ທີ່​ໄດ້​ຮັບ ລາງວັນທີ່ດີ​ເລີດອັນນີ້, ຊຶ່ງ​ທ່ານ​ນາງໄດ້​ຮັບ​ການ​ຍ້ອງ​ຍໍ​ຍ້ອນ​ນະ​ວະ​ນິ​ຍາຍ​ຂອງ​ທ່ານ​ນາງໃນ​ເລື້ອງ "Girl, Woman, Other".
ຄະນະກຳມະການຕັດສິນໄດ້ເຮັດຂັດຕໍ່ລະບຽບໃນການໃຫ້ລາງວັນດີເດັ່ນດ້ານ ວັນນະຄະດີ ອີກຄັ້ງນຶ່ງ ໂດຍການໃຫ້ທັງທ່ານນາງມາກາເຣັດ ແອັດວູດ (Margaret Atwood) ແລະທ່ານນາງເບີນາດິນ ອີວາຣິສໂຕ (Bernardine Evaristo) ເປັນຜູ້ຊະນະເລີດ ໄດ້ຮັບລາງວັນບຸກເຄີ (Booker) ສຳລັບປີ 2019 ຢູ່ນະຄອນຫລວງລອນດອນ ທ່ານ ພີເຕີ ຟລໍເຣັນສ໌ (Peter Florence) ຫົວໜ້າຂອງກຳມະການຕັດສິນເວົ້າວ່າພວກເຂົາເຈົ້າໄດ້ຖືກບອກ "ຢ່າງໜັກແໜ້ນສົມຄວນ" ວ່າພວກເຂົາເຈົ້າ ສາມາດເລືອກຜູ້ຊະນະເລີດໄດ້ແຕ່ພຽງຜູ້ດຽວເທົ່ານັ້ນ "ຍິ່ງພວກເຮົາລົມກັນກ່ຽວກັບພວກເຂົາເຈົ້າຫລາຍເທົ່າໃດ ພວກເຮົາກໍຍິ່ງຮູ້ສຶກວ່າພວກເຮົາມັກທັງສອງຄົນ ຫລາຍເທົ່ານັ້ນ ຈົນວ່າພວກເຮົາຢາກໃຫ້ເຂົາເຈົ້າທັງສອງຄົນຊະນະ" ນັ້ນຄືຄຳເວົ້າຂອງທ່ານທີ່ກ່າວຢູ່ໃນກອງປະຊຸມຖະແຫລງຂ່າວໃນວັນຈັນວານນີ້ ທ່ານນາງ ອີວາຣິສໂຕ (Evaristo), ເປັນຜູ້ຍິງຊາວຜິວດຳຄົນທຳອິດທີ່ໄດ້ຮັບ ລາງວັນທີ່ດີເລີດອັນນີ້, ຊຶ່ງທ່ານນາງໄດ້ຮັບການຍ້ອງຍໍຍ້ອນນະວະນິຍາຍຂອງທ່ານນາງໃນເລື້ອງ "Girl, Woman, Other" ຊຶ່ງແປວ່າ “ເດັກຍິງ, ແມ່ຍິງ, ຄົນອື່ນ ” ທ່ານນາງແອດວູດ (Atwood) ໄດ້ຊະນະຍ້ອນເລື້ອງ "The Testaments," ຊຶ່ງແປວ່າ “ຫລັກຖານພິສູດ” ຊຶ່ງເປັນສະບັບທີ່ຕາມມາຈາກຜົນງານຊັ້ນຢ້ຽມໃນປີ 1985 ຂອງທ່ານນາງເລື້ອງ "The Handmaid's Tale" ຊຶ່ງແປວ່າ “ການເລົ່າເລື້ອງຂອງສາວຮັບໃຊ້” ໂດຍມີອາຍຸໄດ້ 79 ປີ, ທ່ານນາງແອດວູດເປັນຄົນທີ່ມີອາຍຸແກ່ທີ່ສຸດທີ່ຊະນະລາງວັນບຸກເຄີ (Booker) ເທື່ອນີ້ຄືການໄດ້ຮັບຄວາມເຫັນດີຄັ້ງທີສອງຂອງທ່ານນາງຈາກຄະນະກຳມະການຕັດສິນ ທ່ານນາງຍັງໄດ້ຊະນະລາງວັນນັນໃນປີ 2000 ສຳລັບປຶ້ມເລື້ອງ "The Blind Assassin," ຊຶ່ງແປວ່າ “ຜູ້ລອບສັງຫານທີ່ຕາບອດ” ທັງສອງຄົນຄະແບ່ງເງິນລາງວັນ 63,000 ໂດລາ ນຳກັນ ໃນຂະນະທີ່ສອງຄົນຂຶ້ນໄປເທິງເວທີເພື່ອຮັບເອົາລາງວັນຢູ່ນັ້ນ ທ່ານນາງແອດວູດເວົ້າຕໍ່ທ່ານນາງ ອີວາຣິສໂຕວ່າ "ພວກເຮົາທັງສອງຄົນບໍ່ມີໃຜຄາດດອກວ່າຈະໄດ້ຮັບລາງວັນອັນນີ້ ຂ້ອຍຮູ້ສຶກແປກໃຈ ຂ້ອຍຄິດວ່າ ຕົນເອງອາຍຸແກ່ເກີນໄປແລ້ວ ແລະຂ້ອຍຂ້ອນຂ້າງວ່າບໍ່ຢາກໃຫ້ຄົນເພັ່ງເລັງຄວາມສົນໃຈມາໃສ່ຕົນ ສະນັ້ນ ຂ້ອຍດີໃຈທີ່ເຈົ້າກໍໄດ້ຮັບສ່ວນນຶ່ງນຳ ” ເທື່ອນີ້ບໍ່ແມ່ນຄັ້ງທຳອິດທີ່ມີການໄດ້ຮັບລາງວັນຮ່ວມກັນ ໃນປີ 1992 ເລື້ອງ "The English Patient" ຊຶ່ງແປວ່າ “ຄົນປ່ວຍຊາວອັງກິດ” ຂຽນໂດຍທ່ານ ໄມໂຄລ ອອນດາເຈ (Michael Ondaatje) ກໍໄດ້ຮັບລາງວັນນີ້ ຮ່ວມກັບເລື້ອງ "Sacred Hunger" ຊຶ່ງແປວ່າ “ຄວາມຫິວໂຫຍທີ່ໜ້າສັກກະລະບູຊາ” ຂອງທ່ານແບຣີ ອັນສເຫວີດ (Barry Unsworth) ກໍໄດ້ຊະນະລາວງວັນນີ້ ນັບແຕ່ນັ້ນມາ ກົດລະບຽບກໍໄດ້ປ່ຽນໄປ ລາງວັນ ບຸກເຄີ (Booker) ແມ່ນມອບໃຫ້ແກ່ນະວະນິຍາຍທີ່ຂຽນເປັນພາສາອັງກິດທີ່ພິມຢູ່ໃນປະເທດອັງກິດ ແລະໄອຣ໌ແລນ ເລື້ອງອື່ນທີ່ເອົາເຂົ້າຮ່ວມການແຂ່ງຂັນໃນປີນີ້ຄື: "10 Minutes 38 Seconds in This Strange World" ຂອງແອລລິຟ ຊາຟາກ (Elif Shafak), "Quichotte" ຂອງຊອລມານ ຣູສດີ (Salman Rushdie); "Ducks, Newburyport" ຂອງລູຊີ ແອລແມນ (Lucy Ellmann) ແລະ "An Orchestra of Minorities" ຂອງຊີໂກຊີ ໂອບິໂອມາ (Chigozie Obioma)